Program práce
Predseda
Konečné znenie návrhu programu tohto rokovania, ktoré odsúhlasila konferencia predsedov na svojom zasadnutí vo štvrtok 5. februára 2009 v súlade s článkami 130 a 131 rokovacieho poriadku, bolo rozdané. Boli navrhnuté tieto pozmeňujúce a doplňujúce návrhy:
Streda:
Skupina Európskej ľudovej strany (kresťanských demokratov) a Európskych demokratov žiada, aby sa správa pána poslanca Reula o možných riešeniach problémov spojených s dodávkami ropy odložila na budúcu schôdzu.
Herbert Reul
Vážený pán predseda, dámy a páni, o tomto návrhu sme v našom výbore veľmi dlho a usilovne diskutovali, pričom sa nám podarilo dospieť k rozhodnutiu, ktoré podporila veľká väčšina poslancov. Včera a dnes sa však objavilo množstvo rád a návrhov, ktoré súvisia najmä s tým, že ostatné výbory prichádzajú s ďalšími témami na diskusiu.
Zdá sa mi, že by bolo dobré, keby sme o tomto návrhu nemuseli rozhodnúť už dnes a keby sme radšej mali príležitosť neskôr nájsť také riešenie, ktoré Parlament bude môcť podporiť. Preto vás žiadam, aby ste dnes schválili tento odklad. Ďakujem.
Hannes Swoboda
Vážený pán predseda, podali sme dva návrhy, z ktorých pravdepodobne ani jeden nedosiahne v Parlamente značnú väčšinu. Preto by som rád podporil tento návrh.
Vážený pán predseda, s vaším dovolením by sme zároveň chceli navrhnúť odloženie správy pána poslanca Bermana. Ak sa tento návrh neprijme kvôli tomu, že bol podaný neskoro, chcel by som povedať, že v takom prípade zajtra navrhneme, aby sa hlasovanie o spomínanej správe odložilo. Ďakujem.
Predseda
Veľmi pekne ďakujem, pán poslanec Swoboda.
Chce sa niekto postaviť proti tomuto návrhu?
Claude Turmes
Vážený pán predseda, moja skupina, Skupina zelených/Európska slobodná aliancia, predložila uznesenie, ktoré má podporu Skupiny Aliancie liberálov a demokratov za Európu a veľkej časti Socialistickej skupiny v Európskom parlamente. Preto si myslím, že pán poslanec Reul žiada o odloženie zo strachu, že jeho postoj je menšinový.
Považujem za trochu neobvyklé, aby sme o niečom tak dlho a usilovne rokovali, a potom si vypočuli žiadosť o ďalší odklad. Sme teda proti tomuto odkladu.
Predseda
Vážené dámy a páni, vypočuli ste si politické súvislosti. Vypočuli ste si aj to, čo musel povedať pán poslanec Swoboda. Rozhodnutie sa prijme zajtra.
(Parlament prijíma návrh Skupiny Európskej ľudovej strany (kresťanských demokratov) a Európskych demokratov).
O návrhu pána poslanca Swobodu budeme hlasovať zajtra. Rád by som vás všetkých požiadal, aby ste na to pri dnešnom hlasovaní pamätali.
(Program práce bol prijatý, a teda zmenený a doplnený.)
